Il-Kummissjoni Ewropea u l-Mekkaniżmu Ewropew ta' Stabbiltà (MES) illum se jiffirmaw Memorandum ta' Qbil dwar ir-relazzjoni ta' ħidma bejn iż-żewġ istituzzjonijiet. Iż-żewġ istituzzjonijiet jikkondividu l-objettivi komuni li jissalvagwardjaw l-istabbiltà taż-żona tal-euro u li jiżguraw governanza effiċjenti tal-programmi ta' għajnuna finanzjarja fl-Istati Membri. Id-dokument – li se jiġi ffirmat uffiċjalment mill-Viċi President Valdis Dombrovskis u mill-Kummissarju Pierre Moscovici f'isem il-Kummissjoni u mid-Direttur Maniġerjali tal-MES, Klaus Regling illum wara nofsinhar – jirrifletti l-kooperazzjoni mill-qrib bejn iż-żewġ istituzzjonijiet u r-rwol importanti li wettaq il-MES matul is-snin fl-għoti ta' assistenza finanzjarja lill-Istati Membri biex jegħlbu kriżijiet gravi u jerġgħu jiksbu l-istabbiltà finanzjarja. Il-Memorandum jippreżenta l-metodi ta' ħidma bejn il-Kummissjoni u l-Mekkaniżmu Ewropew ta' Stabbiltà fid-dawl tal-esperjenza u skont ir-rwoli u l-mandati rispettivi tagħhom. Huwa ma jibdilx ir-regoli u l-qafas legali li joperaw taħtu. Il-kompetenzi u r-responsabbiltajiet eżistenti taż-żewġ istituzzjonijiet, kif minquxa fil-liġi tal-Unjoni Ewropea u fit-Trattat tal-MES, jibqgħu intatti. Il-Memorandum huwa wkoll bla preġudizzju għal kull riforma oħra tal-MES li jista' jintlaħaq qbil dwarha. Il-Viċi President għall-Ewro u d-Djalogu Soċjali, Valdis Dombrovskis, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Il-Memorandum ta' llum jirrifletti l-għanijiet komuni tal-Kummissjoni Ewropea u l-Mekkaniżmu Ewropew ta' Stabbiltà, li huma li nħarsu l-istabbiltà taż-żona tal-euro u li niżguraw governanza effiċjenti tal-programmi ta' għajnuna finanzjarja fl-Istati Membri. Huwa bbażat fuq il-prinċipji attwali ta' kooperazzjoni bejn iż-żewġ istituzzjonijiet, skont ir-rwoli u l-mandati rispettivi tagħhom. Hekk kif nimxu ‘l quddiem bl-approfondiment tal-Unjoni Ekonomika u Monetarja tal-Ewropa, għandna naħdmu biex inkomplu nsaħħu l-għodod tal-immaniġġar tal-kriżijiet tagħna.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-kollaborazzjoni mill-qrib bejn il-Kummissjoni u l-MES f'dawn l-aħħar snin uriet li nistgħu naġixxu b'suċċess u b'determinazzjoni fl-interess taż-żona tal-euro fi żminijiet ta' kriżi. Dan il-Memorandum ta' Qbil ifakkar il-prinċipji ewlenin tal-kooperazzjoni tagħna llum u fil-ġejjieni. Bit-tisħiħ tal-pedamenti tagħna tal-immaniġġar tal-kriżijiet, qegħdin nibagħtu sinjal ta' fiduċja u stabbiltà.” Klaus Regling, Direttur Maniġerjali tal-Mekkaniżmu Ewropew ta' Stabbiltà, żied jgħid: “Ninsab kuntent ħafna li qed niffirmaw il-Memorandum ta' Qbil bejn il-Kummissjoni Ewropea u l-MES illum. Il-MtQ jifformalizza l-kooperazzjoni b'suċċess tagħna fil-programmi ta' assistenza finanzjarja tal-MES. Il-MtQ ikompli jibni fuq ir-responsabbiltajiet u l-kompetenzi komplementari li għandhom il-Kummissjoni u l-MES. L-intensifikazzjoni ulterjuri tar-relazzjoni ta' ħidma tagħna twassal għal sitwazzjoni ta' benefiċċju għaż-żona tal-euro kollha kemm hi u għall-Istati Membri kollha tagħha.” Tkomplija tal-kooperazzjoni mill-qrib Il-Memorandum ta' Qbil jistabbilixxi l-prinċipji ta' kooperazzjoni, l-arranġamenti ta' ħidma taħt il-programmi ta' assistenza finanzjarja tal-MES u s-sorveljanza ta' wara l-programmi, l-arranġamenti operattivi dwar l-iskambji ta' informazzjoni u l-kunfidenzjalità, u kwistjonijiet dwar programmi ta' taħriġ u skambju ta' persunal. Il-Ftehim se jipprovdi gwida utli għat-tkomplija tal-kollaborazzjoni fi programmi futuri. Id-Direttur Maniġerjali tal-MES se jiltaqa' mill-inqas darbtejn fis-sena mal-Membri tal-Kummissjoni responsabbli għall-Istabbiltà Finanzjarja u għall-Affarijiet Ekonomiċi u Finanzjarji biex jiddiskutu l-arranġamenti ta' ħidma ppreżentati fil-Memorandum. Għal iktar informazzjoni Memorandum ta' Qbil Assistenza finanzjarja mill-UE